text:
Il fogolâr al à simpri rapresentat il lûc sacri de famee furlane, li che si radunavin lis fameis, soredut in moments di convivialitât. E cuant che lis emigrazions a àn creât comunitâts furlanis ator pal mont, i Fogolârs Furlans a àn rapresentât un lûc insostituibil di reference par continuâ a mantignî un leam cu la tiere di origjin. In efiets i obietîfs cundividûts dai Fogolârs pal mont a son di tignî vive la lenghe, la culture e lis tradizions de int furlane, fasint cressi la solidarietât e la amicizie tra i components dal stes Fogolâr.
Ma in ete di globalizazion, i emigrants a sintin ancjemò lis lôr lidrîs ma forsit in maniere difarente, e i lôr fîs a considerin cualchi volte lis tradizions come une robe vecje, ostacul a la modernitât cul pericul di dismenteâ la culture dai vons. Spes, soredut tai grups plui zovins, si cjate un bas numar di personis che a fevelin furlan e ancje mancul che a cirin di lei o scrivi alc in marilenghe. Il Fogolâr Furlan di Rome, fondât tal 1949 al à rapresentât te capitâl vie pai agns il pont di incuintri dai tancj “emigrants” furlans, ma aromai si cognòs che lis rispuestis dai furlans a lis iniziativis a son difarentis: di une bande un grup entusiast che al realize ativitâts, ma che si lamente di pocje adesion di altris furlans, cun dut che chest ultin grup al declari di tignî al so “jessi furlan”. Cualchi considerazion gjeneral e pues jessi fate, cence considerâ situazions particolârs: in primis, lis iniziativis intune grande citât come Rome a son propit tantis, si riscje di no rivâ a stâ daûr di dut chel che si volarès fâ; cualchi iniziative dal Fogolâr, ancje se meritevulis a risultin un pôc “rusinis”, par deficit di marketing (organizazion e publicitât); spes, si bandone lis nestris lidrîs, par cori daûr a chel che al va di mode (plui elegant studiâ lis tradizions des popolazions andinis che lis nestris origjins…), e intun mont globalizât gnûfs amîs di altris proveniencis a diluissin la nestre culture. Tignût cont di dut chest, tal mês di Mai al è stât realizât il prin incuintri nazionâl dai Fogolârs talians, cul fin di rinfuarcî i leams tra i diviers fogolârs e par ricualificâ lis ativitâts di ducj, fasintsi judâ des pussibilitâts tecnologjichis di vuê. Insome, cjalâ indenant, cun rispiet de tradizion. Ducj a àn ribadît il lôr impegn a riscuvierzi il significât profont di Fogolâr, come lûc di agregazion, a jessi te lôr citât il riferiment pe difusion de culture e de lenghe furlane, soredut tra lis gnovis gjenerazions che a àn di jessi tiradis dentri intune situazion di responsabilitâts, no spetadôrs di iniziativis dai “grancj”. Riscuvierzi par esempli che daûr di tantis oparis, sientifichis, leterariis e artistichis, si plate un furlan al varès di jessi valorizât par fâ sintî braurôs ducj i furlans. Cuissà se i Fogolârs a cjaparan sù la sfide de globalizazion par realizâ une sorte di gnûf levan (par cjapâ sù un esempli biblic), mostrâ il miôr de int furlane, no dome lis pecjiis e che chest al sedi il sburt par miorâ un paîs che nus à di fâ sintî braurôs.
Achì Rome: la sfide dai fogolârs te ete de globalizazionMara Piccoli
Il fogolâr al à simpri rapresentat il lûc sacri de famee furlane, li che si radunavin lis fameis, soredut in moments di convivialitât. E cuant che lis emigrazions a àn creât comunitâts furlanis ator pal mont, i Fogolârs Furlans a àn rapresentât un lûc insostituibil di reference par continuâ a mantignî un leam cu la tiere di origjin. In efiets i obietîfs cundividûts dai Fogolârs pal mont a son di tignî vive la lenghe, la culture e lis tradizions de int furlane, fasint cressi la solidarietât e la amicizie tra i components dal stes Fogolâr.


c: text/html

text:
METODO E FONTI PER LA RICOSTRUZIONE DELLA PROPAGAZIONE DEL CRISTIANESIMO AD AQUILEIA20 di Novembar 2006
In acuardi cul Ufici scule diocesan e cu l’Arcidiocesi di Udin
In colaborazion cun:
Fondazion “Società per la conservazione della Basilica di Aquileia” di Aquilee
La Vita Cattolica di Udin
Voce Isontina di Gurize
Radio Spazio 103 di Udin
Une leture gnove de archeologjie, de iconografie e de agjografie de Basiliche par capî miôr cemût che il Cristianesim si è slargjât tes tieris di Aquilee
Sabide ai 2 di Dicembar des 10,00 di matine fintremai a lis 4 e mieze dopo di misdì a Udin te Sale Pauli Diacun in vie Trep, 5 – cun parchegjo
A puartin i salûts
bons. Igino Schiff, vicjari pe pastorâl de Arcidiocesi di Udin
Arnaldo Becci, dean de Fondazion “Società per la conservazione della Basilica di Aquileia”
Intervents:
Remo Cacitti, de Universitât dai Studis di Milan, al fasarà l’introduzion gjenerâl
Aurora Cagnana, de Sorintendence archeologjiche di Gjenue, e presentarà lis risultivis archeologjichis
Gabriele Pelizzari, de Universitât dai Studis di Milan, al relazionarà su aspiets inedits des risultivis iconografichis
Alessio Persic, de Universitât Catoliche di Milan, al tratarà des risultivis agjografichis
Coordenadôr:
pre Tonin Cappellari, plevan di Ruvigne
Ai insegnats di religjon ur vignarà consegnât un atestât di partecipazion
Stant il numar sierât dai partecipants, si domande la conferme
Tel. 0432/904572 – 0432/956010 – 0432/414514
e-mail: info@glesiefurlane.org

robotstxt: allowed

filter: keep


text:
Un malât ai malâts01 di Zenâr 2006
La coresime, cul so itinerari liturgjic e spirtuâl, e sta par finî, anzit par colmâsi tal timp de passion e de muart dal Signôr e mi cjati a vivi chest misteri di amôr dolorant o di dolôr amorôs, chest scugnî lâ sù a Gjerusalem par jessi cjapât, condanât e copât e dome cussì jentrâ te glorie. Ma se par cualchi an o ai celebrât i misteris di Crist come robe biele ma di un altri, e duncje cuntunc cert distac ancje psicologjic, di un biel trat di timp o soi cjapât dentri ancje jo in chest scûr cun pocje lûs, in cheste dificoltât a cjatâ un fregul di sperance e di voe di tirâ indenant. E o stenti a capî e a acetâ la logjiche di dut chest tribulâ, il sens di cheste vite cun pôc sens. O viôt la crôs, le sint sù pes spalis, ma o stenti a viodi ce ch’al è di là dal vinars sant.
O sai di no jessi di bessôl. Magari! Cuant che o jentri tal ospedâl, une dì sì e une dì no, o cjati simpri plen di altris criscj come me o piês, ognun cu la sô crôs, cu la sô storie, cu la sô sperance miscliçade a disperazion. E cheste situazion si moltipliche par miârs e milions di personis di ogni tiere e cîl, di ogni divignince e condizion. Al è il mâr di lagrimis ch’al traspuarte la barcje de umanitât viers la patrie definitive, là che no sarà plui la muart, né corot né lament né dolôr, parcè che lis robis di prime a son sparidis (Ap 21, 4). E il dolôr e la muart a son robis di prime, di cumò, penultimis e no ultimis.
A chest esercit cence numar di fradis, o vorès dîur, malât a malâts, di no pensâ che la malatie e sedi la piês robe di chest mont. E je dure, ma no je la piês. La tristerie, l’egoisim, la banalitât, il strassâ la vite, il pecjât a son cetant piês. Miôr un malât bon che un san cence cûr. Miôr un pazient che un delincuent. Miôr un che nol po cjaminâ a un che al è paralizât dentrivie, tai afiets, tal cjâf, ta l’anime. No son i malâts che a ruvinin la societât, ma i sans che no san doprâ ben il don de salût. Cualchi volte, anzit dispes, la salût e tire fûr il piês di nô, come la prepotence, l’invidie, la brame, la violence. La malatie e sa tirâ fûr il miôr di nô e di tante int atôr di no, come la passience, la solidarietât, la delicatece, la profonditât, la spiritualitât. And è rivâts plui in cîl passant pal dolôr che pe salût, parcè che la malatie, il dolôr fisic e morâl a son la strade drete par lâ in cîl. E je la strade di Crist, dal mestri e dal fradi, dal Agnel inocent e pazient ch’al cjame su lis sôs spalis il dolôr e il pecjât dal mont. Dopo di lui e cun lui, ogni malât nol è un condanât ma un privilegjât, nol è un dismenteât ma un clamât a stâi plui dongje al Signôr par jessi plui dongje ancje te resurezion. Mi plasarès podê ripeti cun convinzion, ancje se cul grop, lis peraulis dal Signôr: Furtunâts chei ch’a vain, parcè che a saran consolâts (Mt 5, 4). E je la seconde beatitudine, subit dopo de prime, chê dai puars tal spirt, pal fat che ogni malât al è puar. Cualche volte di amîs e cualchi volte di sperance. Però al è siôr di timp, par rifleti, par preâ, par fâ il viaç lunc e impegnatîf viers il so profont.
Denant dal mâl, si po blestemâ o preâ. And è resons par ribelâsi e par metisi tes mans di Diu, come i fruts. Al coste mancul e al rint di plui. Si riscje di vê une fuarce e une serenitât mai crodude. Si riscje di fâ de malatie un timp di gracie (Sal 69, 14), un semenâ tes lagrimis par seselâ cun gjonde (Sal 126, 5). Une primevere.


text:
Dal 5 al 16 di Mai, plui di cent apontaments in passe setante localitâts. A son chescj i grancj numars de tierce Setemane de culture furlane, organizade de Societât Filologjiche Furlane in colaborazion cuntune schirie di ents e di associazions. Cunvignis, conferencis, incuintris, concierts, spetacui, mostris, presentazions di libris, ativitâts pai fruts, pai zovins, pai grancj, par ducj. I sogjets e i temis di cheste gnove edizion a son cetant varis, inte volontât di cjapâ dentri inmò e di fâ cognossi a plui int pussibile, dut il straordenari patrimoni dal Friûl, cence dismenteâ di contâ ancje il mont atuâl. La storie, lis tradizions, il teritori, la art, la lenghe, la musiche. Ancje chest an la Setemane e pues contâ su pe partecipazion e il jutori di associazions culturâls, côrs, grups teatrâi, personalitâts de culture locâl, pro loco, scuelis, plêfs e glesiis.
Come che al à declarât il president de societât filologjiche furlane federico vicario, in ocasion de conference stampe: «Ancje chest an la Setemane e met al centri de rassegne i moments plui impuartants de vite de nestre comunitât, tant che il dramatic Orcolat di cuarante agns fa, o la ativitât di personis cetant impuartantis pe nestre int, che al cole chest an ancje par lôr un inovâl significatîf, come David Maria Turoldo, Josef Marchet, Renato Appi, Gjiso Fior. O vin contât ancje chest viaç sul aiût di tancj amîs, par trasmeti insiemi l’ideâl di un Friûl plui unît, plui fuart e plui cussient, che al sa meti dongje la promozion dal teritori e dal passât, cuntune gnove vision dal doman.»
Tra i tancj apontaments, ducj di seguî, nô us segnalìn: la viertidure ai 5 di Mai inte sale consiliâr di Glemone cu la cunvigne: Recuperi e restauri dai bens archivistics e libraris. Da la esperience dal taramot ae gjestion des calamitâts. La memorie di Pre Josef Marchet intal cincuantesim aniversari de muart, che al colarà domenie ai 8 di Mai (viôt pagjine a man çampe, ndr), cuntune Sante Messe in lenghe furlane aes 7 di sere intal Domo di Glemone, compagnade de Corâl Glemonensis. L’apontament cu la presentazion dal numar de nestre riviste che o stais leint: La Patrie dal Friûl, dal 1946 il sfuei in marilenghe, lunis ai 9 di Mai aes 20.30 inte sale consiliâr a Cjarlins e la sieradure, domenie ai 15 di Mai aes 20.30, tal Teatri Gnûf Giovanni da Udine, cul spetacul conciert dedicât a Zorç Ferigo (viôt l’articul a pagjine 10, ndr). Dut il rest dal programe lu podês cjatâ sul sît de filologjiche: www.filologicafriulana.it. ❚
✒ Alessio Screm
La Setemane de culture furlane de SFF, une plene imersion inte furlanetât............
Dal 5 al 16 di Mai, plui di cent apontaments in passe setante localitâts. A son chescj i grancj numars de tierce Setemane de culture furlane, organizade de Societât Filologjiche Furlane in colaborazion cuntune schirie di ents e di associazions. Cunvignis, conferencis, incuintris, concierts, spetacui, mostris, presentazions di libris, ativitâts pai fruts, pai zovins, pai grancj, par ducj. I sogjets e i temis di cheste gnove edizion a son cetant varis, inte volontât di cjapâ dentri inmò e di fâ cognossi a plui int pussibile, dut il straordenari patrimoni dal Friûl, cence dismenteâ di contâ ancje il mont atuâl. La storie, lis tradizions, il teritori, la art, la lenghe, la musiche. Ancje chest an la Setemane e pues contâ su pe partecipazion e il jutori di associazions culturâls, côrs, grups teatrâi, personalitâts de culture locâl, pro loco, scuelis, plêfs e glesiis.


text:
Josef Rosacis (Giuseppe Rosaccio, Pordenon 1530 – Pordenon 1621). Laureât a Padue in filosofie e in medisine, al fo un grandissim apassionât di gjeografie, in particolâr di cartografie. Golôs di ogni cognossince, si interessarà ancje di astronomie, di storie, di matematiche e di gramatiche. Lu cjatin a Tarcint tal 1552, zovin di vincjedoi agns, là che al insegne lis arts liberâls al principi de sô cariere. Tal 1580 a Ferare al publiche une opare une vore impuartante, il “Teatri dal Cîl e de Tiere”, seguît tal 1607 di une “Gjeografie des disenûf regjons di Italie”. In plui che par une descrizion dai continents, là che al fevele di Europe, Asie, Afriche e Americhe, al fo cognossût pe realizazion di un planisferi dai plui grancj che a sedin mai stâts progjetâts. La sô opare plui biele e reste la descrizion dal viaç di Vignesie a Costantinopoli passant fûr pai Balcans: 72 taulis in acuarel là che Rosacis al conte cun peraulis e colôrs lis maraveis di ce che al à viodût dulinvie pe strade. L’unic esemplâr complet al è conservât in te sezion “Rârs” de Biblioteche de Societât Gjeografiche Taliane.
✒ Agnul Floramo
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Roberto Muradore al è ben cognossût ai letôrs de “Patrie”. Plui voltis su lis pagjinis dal nestri gjornâl lis sôs riflessions, dispès spiçadis come i imprescj di un gue, a àn frontât i temis dal lavôr e de economie. E par chest al merete di jessi let cun grande atenzion il volum che L’Orto della Cultura al à editât metint dongje ducj i articui e i intervents che il storic sindicalist de Cisl al à burît fûr in 40 agns di ativitât inte sô organizazion. Il libri si intitule “L’uomo che camminava sui pezzi di vetro”, une metafore une vore biele par contâ il viaç dificil di un om che nol à mai sparagnât di dî la veretât in nissun contest, ancje se magari tasê i varès fat comut.
◆ La leture dal so libri nus puarte a torzeon pe storie dal mont dal lavôr in Friûl dai agns dopo dal taramot fintremai in dì di vuê. Isal lât in miôr o in piês? I problemis, nus fâs capî Muradore, no son disparîts, a son dome mudâts: la sigurece sul lavôr e la sigurece dal lavôr, par esempli, a restin i ponts che a fasin plui pensâ. E che no àn soluzions facilis, ma propit par chest no van mai molâts e a son simpri di tignî sot voli.
◆ Ce che al lasse scaturîts inte leture di chest libri e je la luciditât e la atualitât de analisi che e vignive puartade indevant za dai agns Otante di Roberto che, ancje se al jere protagonist di chês vicendis, al à simpri cjatade la maniere di cjalâlis in maniere obietive, rivant a proponi e concretizâ esperiencis inovativis come chê dai Pats Teritoriâi. La passion e la coerence a son lis coordenadis dal resonament che al ven puartât indevant in ducj i articui, che a partissin di un osservatori concret: chel che al ven de fabriche, dal stabiliment, des mans dai operaris furlans, che a fasin simpri mancul siopars ma no àn pierdude la voie e la bisugne di lamentâsi. Ancje parcè che la dignitât dal lavôr e sta lant in mancul.
◆ Se la cundizion dai dipendents no je cjalade in maniere retoriche, ancje ai parons Muradore no ur sparagne nuie. No si contente de version uficiâl, des “velinis” de stampe, des declarazions de politiche: ancje parcè che lui al è jentrât ae Safau par sielte, dopo 5 agns di Stellini, e in chel ambient al à simpri cjatât la fuarce di metisi a disposizion di lotis e mediazions a pro dai coleghis. E ancje a pro di une idee di Friûl che e je une vore dongje a chê che “La Patrie” e à simpri sostignude, ven a stâi chê di une tiere buine di proviodi di bessole a cuasi dut ce che i covente. E soredut, buine di puartâ indevant la culture dal lavôr che e à fat cognossi i nestris paris ator par dut il mont. ❚
Roberto Muradore, “l’om che al cjaminave sui tocs di veri”Sandri Carrozzo
Roberto Muradore al è ben cognossût ai letôrs de “Patrie”. Plui voltis su lis pagjinis dal nestri gjornâl lis sôs riflessions, dispès spiçadis come i imprescj di un gue, a àn frontât i temis dal lavôr e de economie. E par chest al merete di jessi let cun grande atenzion il volum che L’Orto della Cultura al à editât metint dongje ducj i articui e i intervents che il storic sindicalist de Cisl al à burît fûr in 40 agns di ativitât inte sô organizazion. Il libri si intitule “L’uomo che camminava sui pezzi di vetro”, une metafore une vore biele par contâ il viaç dificil di un om che nol à mai sparagnât di dî la veretât in nissun contest, ancje se magari tasê i varès fat comut.


text:
Prime di dut lis presentazions: sul sît o podês viodi la nestre mascotte Leon Gigeto che par solit al compagne lis nestris ativitâts. Il leon al è il simbul di San Marc: lu cjatin in teste a ognidune des stradis che a puartin dentri il paîs. O vin cussì pensât di cjapâlu come logo, come segnâl di ricognossiment. Al è un leon simpatic, cussì come a je simpatiche le int dal nestri paîs.
La Pro Loco Paîs di San Marc e nas uficialmentri ai 14 di Març dal 2016, cun la volontât di dâ cetante plui impuartance a trop che fin in chê volte al è stât fat de Associazion Paîs di San Marc, nassude ai 8 di Mai dal 2007. A son datis resintis, ma la tradizion di cjatâsi insiemi di fâ insiemi par il paîs, si sburte ben plui indaûr, forsit vincj o trente agns prime.
Chescj i indiriz principâi de Pro Loco:
-
- davuelzi opare fative par organizâ a nivel turistic la localitât, proponint a lis Aministrazions di competence dutis chês iniziativis par difindi e valorizâ lis bielecis naturâls e salacor il patrimoni storic-artistic-monumentâl e ambientâl;
- promovi e organizâ, ancje in colaborazion cun Ents publics e/o privâts, iniziativis (cunvignis, escursions, spetacui publics, mostris, fiestis, manifestazions sportivis, fieris enogastronomichis e/o di altri gjenar, salacor iniziativis di solidarietât sociâl, recupar ambientâl, restaur e gjestion di monuments, e v.i..) che a coventin par pandi e rindi plui agrât il stâ dai turiscj e une miôr cualitât de vite di chei che a son a stâ;
- disvilupâ il sens de acoglienze intai confronts dai ospits e la cognossince globâl dal teritori di competence;
- curâ la tutele, la informazion e la acoglienze dai turiscj, ancje cun la viertidure di uficis a pueste;
- promovi e disvilupâ ativitâts intal setôr sociâl e dal volontariât a favôr de popolazion da localitât (propueste turistiche specifiche par la tierce etât, progjetazion e realizazion di spazis sociâi destinâts a la educazion, a la formazion e al zûc dai plui piçui, iniziativis di coinvolziment dai variis components de comunitât locâl finalizadis ancje a la eliminazion di ogni sac di emargjinazion, organizazion di itineraris tirustic-didatics par grops scuelastics, scambis da e viers il forest par favorî la cognossince dal teritori, la culture dal stes ancje ri-tacant i valôrs dal teritori e da la culture locâi cun chei dai emigrâts cun residence intal forest, progjets par difindi lis minorancis lenghistichis e des lenghis minoritariis;
-
- vierzi e gjestî circui par i Socis;
- distipulâ convenzions cun Ents publics e privâts par rivâ a dore mantignî i fins sociâi ripuartâts di sore e intal sens plui grant.
Cui che al à voie di metisi cu la nestre Pro Loco, che al mandi une mail ae direzion di pueste dal nestri sît web. Al vignarà riclamât par ducj i berdeis che a coventin.
Buine Pro Loco!


text:
Domenie ai 17 di Lui aes 6 sore sere si cjatarìn a Aquilee pal Avôt dal Friûl in ocasion de ricorence dai Sants Ermacure e Fortunât, prin vescul di Aquilee e il so diacun, nestris Patrons. La messe e vignarà celebrade te Basiliche.
I predis di Glesie Furlane a celebraran la messe par furlan cun leturis par sloven e todesc.
Come ogni an e sarà ancje ocasion par cjatâsi, par fâ memorie dai Sants Ermacure e Fortunât, e par meti adun uns pocjis di riflessions, di struc, di ce che si à vût fat te suaze dal grop di Glesie Furlane e di ce che si à voie di podê fâ di chi a pôc. E sarà ancje la ocasion pe nestre redazion de La Patrie dal Friûl di incuintrâ i letôrs e resonâ su la situazion de nestre Tiere.
Un moment da pît de messe, duncje, par dâ sens a un avôt che al cjale ancje fûr de glesie.
Tignît di voli ancje il nestri sît (www.lapatriedalfriul.org) e la nestre pagjine Facebook La Patrie dal Friûl li che o comunicarìn ducj i particolârs de messe.
Partecipâ ogni an a Aquilee nol è dome un impuartant apontament liturgjic, ma al è vignî a zontâ un “got di vueli” ae lum de nestre identitât.
«Aquilee e je come un grant poç di aghe, là che plui si va in sot e plui glaçade e je la aghe. Chê aghe che e à ristorât la sêt di gjenerazions e gjenerazions. Come cu la aghe dal poç, cun Aquilee no si rive mai a dî dut, di tant feconde che e je cheste risultive. Aquilee e je come une miniere che si sprofonde tal timp e te tiere. Plui si va in dentri e plui si intivisi in tesaurs che no si cjatin di altris bandis. Cirìn, usgnot, di jentrâ spiritualmentri in cheste risultive di aghe vive e in cheste arcje di minerâi preziôs». (pre Antoni Beline, 2005) ❚
✒ Redazion
Avôt dal Friûl. La Glesie mari di Aquilee nus invide ancje chest an a la solenitât dai Sants Ermacure e Furtunât............
Domenie ai 17 di Lui aes 6 sore sere si cjatarìn a Aquilee pal Avôt dal Friûl in ocasion de ricorence dai Sants Ermacure e Fortunât, prin vescul di Aquilee e il so diacun, nestris Patrons. La messe e vignarà celebrade te Basiliche.


text:
No si piert nome une lenghe, si piert il savôr des robis e si piert la economie dai lûcs
Jerbe, vacje, lat, latarie, formadi. Cuntune deviazion, che nissun si çugnave daûr, viers il mussulin.
Une filiere. Ducj le cognossevin, ancje il miedi, il farmacist, il plevan, il peçotâr (mistîrs un plui util di chel altri), no nome i contadins (il mistîr plui util di ducj, se no chei altris no metin la cite sul spolert). Nissun veve mai sintût il non “filiere” (al ven dal francês filière), ma ducj le cognosseve.
Cumò al è di mode fevelâ di filiere “curte”, come che al è di mode fevelâ di “ecelencis dal teritori” (tropis a ‘nt cognossêso?) e di “tipicitât” dai prodots de agriculture e des industriis agrariis (se dut al è tipic, nuie nol è tipic).
Restìn su la filiere. Su la filiere curte. Un formadi fat in Friûl, un persut fat in Friûl: filiere curte? Ma dulà? Se une vacje di Surisins Disore e mangje semence di coton e un purcit di Surisins Disot al mangje soie de Amazonie, la filiere non je curte, e je tant lungje che plui di cussì no si pues. Il formadi e il persut sarano tipics? Ma dulà? Come che si dîs par furlan: “lis robis lungjis a deventin madracs”.
In Friûl no fasìn coton, ma ben soie. Se cheste soie (un fasuli pai purcits) e salte fûr dal Friûl par lâ sepidiu dulà e e torne di un altri sepidiu dulà tant che cuesse di purcit par vignî a cjapâ l’aiar bon, climatizât par altri, a St. Daniel on the Hills, no si pues dî che la filiere e je curte: disìn che la filiere e va a madrac vie.
No dîs che il persut di St. Daniel on the Hills nol sedi bon, o dîs che fevelâ di filiere curte e di tipicitât pai nestris formadis e pe nestre robe purcine e je spes une bausie o une ipocrisie.
– Baste che al sedi bon! – si disarà.
Benon, alc al è alc, ma i formadis a son simpri plui lamis e il persut bon tu âs propit di lâ a cirîlu, e pussibilmentri cun cualchidun di St. Daniel on the Hills che, come che si dîs vuê, “al cognossi il teritori”.
Jerbe, vacje, lat, latarie, formadi che si diseve. La vacje di Surisins Disot e mangjave la jerbe di Surisins Disot, cualchi volte chê di Surisins Disore, ma dificil plui lontan. La latarie e jere a Surisin Disot e il formadi lu mangjavin chei di Surisins Disot. Km 0, a disin vuê. Se a ‘nt vanzave, al leve a Udin o a Triest; ancje i citadins a àn dirit di vivi.
Po, a àn tacât a dî: ce vûstu che al sei se invezit di jerbe lis vacjis a mangjin insilâts, farinis americanis, semence di coton. Nuie, ce vûstu che al sei, il lat al è simpri blanc e il formadi salacor plui bon. E ce vûstu che al sei se si cambie vacje: invezit de furlane blancje e rosse o fasìn la stale cu la americane blancje e nere. Benon, e molç ancje di plui, e il lat al è simpri blanc e par chel il çuç nol cjape di scarpet.
E ce vûstu che al sei se tal puest de vecje cjalderie di ram o metìn une gnove cjalderie di açâl dute lusinte? Cussì o contentin chel tabaiot di venit che le finirà di tontonâ sui vantaçs des cjalderiis di açâl che lui al vent. E ce vûstu che al sei se al lat i din une scjaldade plui fuartute, che e copi la microflore naturâl, tant o comprìn chê che e rive di sepidiu dulà: cussì o vin mancul fastidis casearis. E ce vûstu che al sei se su la crodie o din une sborfade di natamicine, che al è un antibiotic? Cuistion di shelf life, come che si dîs vuê. Vuê si disin tantis robis, jo us a ‘nt dîs nome une: se la filiere e je cambiade in ogni passaç, la filiere no je plui chê che à fat la innomine dal prodot. O no?
Viodìn mo: il savôr dal formadi al vignive di ce a cjatavin te tresêf lis bestiis (jerbe verde o jerbe secje) e de microflore naturâl (il formadi, çuç pai cjargnei, al è un prodot microbic). Se no je plui la jerbe, se no son plui i microbis (no si disinfete nome la stale e il luvri, si disinfete ancje il lat) il formadi al varà un altri savôr. Lami. Tant che par gratâ si dopre il Parmigjan o, magari cussì no, il Grana Padan.
Une robe che nissun si è çugnât di pensâ: in Friûl no si faseve ni masse lat ni masse pôc, si faseve chel tant che la jerbe furlane e permeteve. In ecuilibri cul ambient, doprant une “risorse” rinovabile (baste soreli e ploie), insome il massim de ecologjie e de economie. Tant al è vêr che, dopo de prime vuere mondiâl, la industrie che si è ripiade daurman e je stade chê dal lat, par vie che la jerbe le vevin su la puarte di cjase: no par nuie o sin rivâts a 650 latariis. Une par cjampanili, e ancje di plui. Po a àn tacât a dî che lis latariis a son masse piçulis. No jerin ni grandis ni piçulis, si faseve lat secont che si veve jerbe. “Si fâs cun ce che si à” al è, al jere, un biel motto furlan.
I timps a cambiin, lu diseve ancje Bob Dylan e nol è plui il Friûl di une volte, chel si sa.
Il fat al è che nol è plui il Friûl, sacrabolt. ❚


text:
Ai 19 di Març i citadins bascs a lancin la iniziative plui siore che un paîs al pues fâ pe sô lenghe. In centenârs di miârs a parteciparan ae manifestazion che e passe il testemoni di man in man cence interuzions; testemoni che al è deventât simbul de lenghe stesse. Passe 11 dîs e 10 gnots, une fieste de lenghe che e va indevant par plui di 210 oris e che e traviersarà di corse la plui part dai paîs e des citâts Baschis, par un totâl di 2300 km. Il Paîs Basc al è logât te part basse dal stât francês e te part nord di chel spagnûl, in Europe.
––
I organizadôrs a metin dentri tal testemoni un messaç segret che al è let ae fin de manifestazion, daspò di jessi passât par miârs di mans. Al è un grant onôr puartâ il testemoni di len cul simbul dai bascs e cussì, diviersis associazions e organizazions “a comprin” chilometris in supuart de lenghe basche. La AEK, la organizazion che si ocupe dal insegnament de lenghe basche pai adults e je la responsabile de organizazion di chest event di crowd-funding grandonon e de gjestion dai bêçs cjapât sù.
––
La lenghe basche e je in pericul di scomparî. Vuê plui o mancul un milion di personis le fevelin e, daûr dal UNESCO, il pericul che a sparissi al è plui alt in determinadis areis. Intune part dal Paîs Basc la lenghe e je uficiâl, ma no lu è te plui part dal teritori basc. La Korrika e ten dongje dut chest teritori intune atmosfere di fieste. La int che e supuarte la sô lenghe e organize cetancj gjenars di events diferents cuant che la Korrika e travierse il so paîs e citâts.
––
Cheste iniziative cussì come la AEK che la organize, a son nassudis par volê de int. La Korrika si davuelç ogni doi agns e cheste e je la edizion numar 19. In gracie dal so sucès, altris comunitâts di lenghe minoritarie a àn començât a organizâ events simii tai lôr paîs. In Catalogne, Irlande, Bretagne, Gales, Galizie e te Val di Aran si cor in supuart de lenghe proprie.
✽ ✽ ✽
Parcè la lenghe basche aial bisugne de Korrika?
La lenghe basche e à vivût un grant declin, soredut tai ultins trê secui. Ridût vie cui che al fevelave par basc, multis e pachis par chei che a fevelavin la uniche lenghe che a cognossevin, a son dome pôcs esemplis di chel che i bascs a àn scugnût sopuartâ. Cun di plui al jere il fatôr de pression psicologjiche che e à zuiât un rûl impuartant su lis personis par fâur cambiâ la lenghe. La plui part dai linguiscj e concuarde sul fat che lis politichis linguistichis metudis in vore di Spagne e France cuintri de lenghe basche a vedin vût un impat diret.
L’anel al è probabilmentri il simbul plui fuart de opression patide de lenghe basche. Fevelâ par basc a scuele al jere proibît, e cuant che un insegnat al sintive un frut/une frute che lu fevelave, al veve di dâi l’anel. I fruts a vevin di passâ l’anel a chei altris che a fevelavin par basc. Chest ju à fats deventâ informadôrs e cui che al veve l’anel ae fin de setemane al vignive punît, dispès in maniere fisiche. Une vore di bascs e odeavin la lôr lenghe ancje par colpe dal anel e no le àn insegnade ai lôr fîs ancje par colpe des soferencis che l’anel ur à fat patî. In gracie des testemoneancis al è stât dimostrât che tal Paîs Basc la pratiche dal anel e jere comun, e che e je durade par almancul doi secui. Cetancj bascs che le àn patide a son ancjemò vîfs.
La lenghe basche e jere proibide dilunc de ditature franchiste, durade passe 40 agns. Poliziots in borghês a controlavin ce lenghe che e fevelave la int par strade, cul fin di punî chei che a fevelavin par basc. A àn cancelât cuasi dal dut la lenghe basche de vite publiche, cu la scuse che e jere une lenghe contrarie ae modernizazion.
Tai agns ’50 la int e à començât a creâ struturis clandestinis e tai agns ’60 si è començât a insegnâ il basc tes cjasis privadis. Al nassè un gnûf moviment in supuart de lenghe. Tai agns ’70, intun clime politic pront a saltâ par aiar, miârs di citadins bascs a forin alfabetizâts te lôr lenghe in gracie des scuelis de AEK (AEK: Organizazion basade su la comunitât pal insegnament de lenghe basche), creadis dal moviment in supuart de lenghe basche. Une volte finide la ditature, tal 1980, cualchi visionari al saltà fûr cu la idee di organizâ la Korrika par cjapâ sù fonts.
––
Daspò di 35 agns, la lenghe basche no je ancjemò uficiâl te plui part dal teritori dulà che e je fevelade. In cualchi aree lis scuelis publichis no dan la pussibilitât di vê un insegnament curicolâr in lenghe basche, cu la consecuence che miârs di fruts ogni an a àn di fâ miârs di chilometris par podê frecuentâ lis scuelis baschis di altris citâts. Tes areis dulà che il basc al à un status di uficialitât a son stâts fats impuartants pas indevant ma, cun dut achel, il guvier spagnûl al va indevant a denunziâ ai tribunâi i conseis citadins che a doprin la lenghe te lôr ativitât. Cun di plui la int basche no pues dismenteâsi di chê zornade dal 2003, cuant che la polizie spagnole e à sierât l’unic gjornâl publicât par Basc. L’”Egunkaria” al jere un gjornâl finanziât in gracie di une racuelte publiche di fonts. Il so consei di aministrazion al è stât arestât e torturât de polizie spagnole. In France dome la lenghe francese e à il status di uficialitât e lis scuelis che a dopravin il basc tant che lenghe veicolâr pal insegnament, a son stadis denunziadis tai agns passâts. Cun di plui ancje un paîs che tal Zenâr stât al à indicât la lenghe basche tant che sô lenghe uficiâl, al è stât puartât devant de cort.
✽ ✽ ✽
“Difondi la lenghe basche e partecipâ ducj ae Korrika”
In acuardi cui esperts, metât des 7000 lenghis feveladis tal mont a spariran in chest secul. Al è ancjemò un grant lavôr di fâ te normalizazion la lenghe basche tal Paîs Basc, ma la lenghe in se e je ancjemò vive.
“Euskara, la lenghe basche, al è il nestri unic teritori libar.” “Une lenghe no sparìs parcè che cui che no le sa no le impare, ma parcè che cui che no le sa no le fevele.” “Al è pardabon biel sintîti favelâ par basc.” Chestis a son un pocjis di frasis scritis su lis maiutis, tai locâls e tes stradis dal Paîs Basc. La Korrika e je une iniziative enorme che e domande il supuart di miârs di volontaris che, tant che popul basc, a son braurôs di fâlu.
Cun cheste manifestazion miârs di citadins bascs a invistiran lis lôr energjiis par dâ supuart ae lôr lenghe, a incressaran la lôr fuarce e a continuaran a vê la lôr personâl vision dal mont. ❚ ✒ Articul scrit in origjinâl di Lander Arbelaitz par ARGIA, voltât par furlan di Federica Angeli.
La plui grande iniziative mondiâl in supuart de lenghe si davuelç tal Paîs Basc: Korrika............
Ai 19 di Març i citadins bascs a lancin la iniziative plui siore che un paîs al pues fâ pe sô lenghe. In centenârs di miârs a parteciparan ae manifestazion che e passe il testemoni di man in man cence interuzions; testemoni che al è deventât simbul de lenghe stesse. Passe 11 dîs e 10 gnots, une fieste de lenghe che e va indevant par plui di 210 oris e che e traviersarà di corse la plui part dai paîs e des citâts Baschis, par un totâl di 2300 km. Il Paîs Basc al è logât te part basse dal stât francês e te part nord di chel spagnûl, in Europe.


text:
Vitis sbaladis10 di Març 2007
O stavi rumiant suntune des pagjinis plui bielis dal vanzeli, chê dal fî che si slontane di cjase e al consume e si consume dut. Il vanzeli al fâs di cheste sielte e vite disgraciade une ocasion di perdon e di resurezion morâl, parcè che il fî si pentis e al torne. Ma te vite nol sucêt simpri cussì. O, miei, al sucêt simpri plui dispes che te zoventût si sassini vite e salût, ma il tornâ dongje al è simpri plui problematic. E, di pinsîr in pinsîr, la memorie mi è lade a un zovin, o om realtivamentri zovin, sui 40 agns, che o ai soterât cualchi an indaûr e che forsit la memorie coletive e à spesseât a rimovilu come ducj i câs che no si à voe di tignî presints.
Al jere un brâf zovin, bogn e compagnon e disponibil in dut. Po la svolte. Al è lât pal mont a cirî lavôr e lajù, tai paîs dal mont musulman, al è sucedût alc che lu à comprometût par simpri. No si à savût se par colpe sô o di chei altris, se par debolece e par fatalitât, sta di fat che si è intivât tal mont de droghe che, messedade cul alcul, i à cjapât il çurviel. Al è tornât dongje che nol veve nancje trentagns, ma nol jere plui lui. Lu àn ricoverât ta chei lûcs che nissun nol ame vê indiment e li si è finît di ruvinâ. Ancje la sô vite sentimentâl, se si podeve fevelâ di passion, e je stade une tragjedie. Al à cognossudis dôs feminis che a àn spartît cun lui il so infier. Une e je muarte doi agns dopo e la seconde cuatri, cunsumadis dal alcul che a scolavin insieme cun lui.
Il pari si è svenât par lui. Par dâi un sotet che i permetes un fregul di dignitât e di indipendence, i à comparde ancje une cjasute e, stant che il zovin nol vignive mai in paîs par pudôr o par vergogne, nol saltave setemane cence lâ o mandâ a viodi di lui. Lu proviodeve di dut, ancje di ce che nol varès podût o volût, ma dut di bant. Fin che une dì lu àn cjatât colât in cjase e lu àn menât di dute corse, une corse disperade e inutil, tal ospedâl.
Mi visi come cumò la pesantece di chel funerâl, il contrast fra il soreli che nus sclipive e il scûr che si veve dentri, cu la int che no olsave a lâ dongje de casse di chest paesan aromai forest e la brame di fâi companie almancul tal ultim viaç. I coscrits i vevin preparât une biele composizion di rosis e mi è vignût spontani di fâ un confront fra la rose e la vite, fra il sflandôr de rose cuant che e fluris e la pene che ti dà cuant che e sfluris. Ancje chel zovin al jere stât une rose, rose vive e splendide, ma la sô bielece si jere smamide prin dal timp e ti faseve spessie a cjalâle te sô decomposozion inarestabil. O ai fevelât de pietât, dal vêl che si à di vê denant dai muarts, sore dut di chei muarts che, usance nô, a àn ruvinade la vite. Il funerâl nol è il lûc e il moment de condane, ma de remission. No si puarte in glesie un muart par santificâlu, ma par metilu tes mans dal Diu chal perdone. Tant plui che ognun di nô, ce pôc ce trop, o vin fatis lis nestris macacadis e si sin slontanâts de cjase paterne. Il nestri puar zovin, a la fin de sô vite tribulade, nol à cjatade la cjase paterne, parcè che nol à vût il coragjo o la volontât o la gracie. Ma Diu lu spietave, anzit i leve incuintri par strengilu tai siei braçs, par padinâ il so cûr plen di pôre, par vuarî la sô anime malade cu la midisine de eternitât. Chel Diu chal è a la fin, a linizi e tal mieç. Ancje se no lu savìn e no lu volìn.


text:
#16 – Erois Come ogni citât, ancje Roncee e veve i siei erois, simpri pronts a difindile, cun lis lôr armis galatichis. Eco alore che a vot di matine di une cualsisei domenie e jere scomençade la esercitazion. Un gran ton al veve dismot la citât. Dute la int si jere strucjade pe strade, par capî ce che al jere [...]
Categorie: Gjenar fantasience
#23 – I partîts e i restâts Achì e veve di jessi une storie come tantis. Une storie di un paisut scuindût intune piçule valade e tant amât: di chei che cuant che si è fruts a somein dut il mont, e cuant che si à viodût il mont a somein une robe piçule e di pôc. Une storie [...]
#10 – Ripristinamont Di plui di vincj agns che la sience e podeve predî la ore juste che ogni un al sarès lât in chel altri mont. E veve rivât pardabon a strolegâ il dì e la ore precise di studament e fin cumò no veve falât nancje une volte. Daûr di ogni nassince, par leç, si scugnive informâ e [...]
#23 – Aghe sute “No stâ lâ di là dal sut!” mi dîs simpri mê none Lukzenerper cuant che mi viôt cjapâ sù la biciclete par lâ a zuiâ cui amîs. O vin il permès di torzeonâ par dute la boschete secje, ma traviersâ la vastitât di claps dulà che une volte al jere il grant flum no si pues. [...]
#20 – Balute blu Son passâts aromai trê agns. 1095 dîs. O sin rivâts chi il prin dal an dal 2053. Nûf mês di viaç come che al veve dit il paron merecan. E cun chê prevision perfete, “anno nuovo vita nuova” a disevin ducj i telegjornâi, nus pareve che dut di li indevant al ves vût di lâ vie [...]
#24 – La zornade Ma parcè la zornade ise cussì curte? O ai cetantis robis di fâ che no rivi mai a distrigâ dut. Sveâmi al cricâ dal dì, molzi lis vacjis inte stale e regolâlis, lâ fûr a bagnâ l’ort, arâ cuant che al è di arâ, grapâ cuant che al è di grapâ, samenâ, bagnâ i cjamps, viodi [...]
#021 – La machine dal timp «Isal dut in pront?» «Aì, professôr. Ducj i valôrs in regule; funzions dal motôr cuantistic otimâls; cjarie dai cristai di Wells al massim». «Benon. Invie la regjistrazion». La zovine dotorande e fasè mot al professôr. «Mandi. O soi il professôr Pfinken, associât de Universitât di Udin. Cun me è je la mê colaboradore, la [...]
#16 – Novelle Cuisine Pe lenghe: Disfrizi tal vueli EVO menât a 173° Celsius une brugnoise di mieze cevole, 1 carote e 1 cueste di selino. Tirâ fûr dal frigo la lenghe di bo che e à marinât 22 oris e mieze tal brût fat cun: 2 tais di blanc, 1 tai di aghe, 16 grans di pevar, 13 brucjis [...]
#12 – Nexus Doi monts diferents. A jerin stâts fuarçâts a convivi, un cun chel altri, tal stes teritori, sot dal stes ream. Purtrop no vevin rivât mai a vê une comunicazion clare e nete jenfri di lôr plui inlà di smaneçs corporâls e interpretazions di sunôrs. La sorevivence di ognidun di lôr e vignive daûr des lotis di ogni [...]
#11 – Migrazion Lis gjeometriis segretis no si rompevin al traviersâ lis colonis di fum e i tremôrs dai sclops. Nancje lis sirenis e i berlis di agonie. A jerin une vore sot e no interferivin cul segnâl che cuntun craçâ slis al dave la vuide, juste logade intal vertiç dal scuam. Ma il puest dulà nidiâ nol comparive. Grandis [...]
#25 – La semence spaziâl O ai viazât par cinc agns lûs tal spazi profont su la mê nâf spaziâl. Jo, Amanda Zamora, o soi la ultime abitante dal planet Aglaie, sdrumât di une vuere triste che e à glotût ancje chei che la vevin fate scaturî. Dome une semence o ai rivât a puartâ vie di là. E tant [...]
#1 – Tomâtiere Chel mont nol veve atmosfere, l´aiar al jere un spazi nocîf pal uman e la radiazion no permeteve il davuelzisi de vite al difûr des cjasis. A ogni mût chê civiltât e veve cjatât une maniere di rindi chel puest abitabil par campâ in societât. La uniche maniere di vivi adun al esterni des cjasis al jere [...]


text:
Domenie ai 17 di Lui aes 6.00 sore sere te Basiliche di Aquilee solenitât dai Sants Ermacure e Furtunât29 di Lui 2011
La basiliche mari di Aquilee nus spiete ancje chest an 2011 pal avôt dal Friûl. Al celebrarà bons. Basili Danelon, vicjari gjenerâl de diocesi di Concuardie-Pordenon, adun cui predis di Glesie Furlane.
Chest an lincuintri lu organizìn dutune cu le ARLeF, Agjenzie Regjonâl pe Lenghe Furlane che e je stade protagoniste dal grant event de leture continuade de Bibie scomençade ai 3 e finide ai 9 di Avrîl e cul mensîl La Patrie dal Friûl. Pe ocasion si ricuardaran pre Checo Placerean e pre Antoni Beline, tradutôrs de Bibie.
Cun di plui la zornade si cjame di un gust particolâr ancje par vie di doi ospits speciâi che a insioraran l’incuintri.
Prin al sarà Gabriele Pelizzari, autôr dal libri Il Pastore ad Aquileia. La trascrizione musiva della catechesi catecumenale nella cattedrale di Teodoro, opare monumentâl che e presente une aprofondide leture dai mosaics. L’autôr aes 5, prin di Messe, al compagnarà la visite dai paviments de basiliche, fasintnus cognossi i contignûts dai siei studis.
Il secont ospit al sarà il coro Vôs di Vilegnove che al compagnarà la Messe e che chest an al à a pene cjantât a Rome, puartant la lenghe furlane dentri de Basiliche di Sant Pieri.
Daspò de Messe si fermarìn in compagnie par un ghiringhel alì dal ristorant Ai Patriarchi par continuâ la fieste.


text:
Al jere za passât un an di cuant che jê e jere partide par chel viaç là che il timp nol esist ma dome la lûs e la pâs. Min, cussì lu clamavin, ancje se al jere stât batiât “Jacum” come so nono, nol podeve ancjemò rassegnâsi.
I mancjave tant sô mari, ancje se ducj a vevin cirût di stâi vicin par no fâi sintî masse chel vueit. Al jere come se il soreli nol scjaldàs plui e lui al sintive simpri un frêt dentri. I mancjave la sô vôs e ancjemò nol sopuartave il pinsîr di no podê viodile plui, parcè che jê i veve promitût che e sarès tornade prest. Min, scolte, – i veve dit, – Jo o dêf lâ vie par un pôc di timp, a curâmi e tu tu larâs ca di agne Marie. No, jo o vuei vignî cun te, – i veve rispuindût Min, – O ai pôre di restâ sôl.
So pari al jere cuasi simpri vie, di cuant che al jere partît par lâ a vore in Svuizare.
Cumò al jere li cun chê letare tes mans che i tremavin e il cûr i bateve fuart, fuart tal pet. Al cjalave la grafie su la buste, e jere propit chê di so mari, le veve cjatade in font dal cassetin de sô scrivanie.
Si jere sentât sul jet e planc a planc cun tante delicatece al veve viert la buste e scomençât a lei:
Min, frut miò,
Cumò tu vâs pe tô strade, jo ti ai compagnât par un toc, cjale che nol sarà simpri facil.
Tu âs di meti in cont che tu cjatarâs tantis dificoltâts, parcè che la vite e je une lote continue. Tu âs di vê fuarce e no pôre se tu cjatarâs ostacui, dut si pues superâ parcè che dut ce che al ven al à di jessi part de nestre esperience di vite. Tu cjatarâs un altri ben, diferent ma une vore grant e impuartant che ti compagnarà tal to viaç.
Ma no sta dismenteâ i siums di frut, che la tô anime no si indurîsi tal timp, ancje i oms a àn dirit di vaî, di emozionâsi.
No sta pierdi il to spirt di frut e cîr di condividi cun cui che ti sarà dongje ogni moment, par vivi in doi i ricuarts plui biei.
Jessi di bessôi al è come stâ tun zardin là che la anime e devente secje e i flôrs no ‘nd àn plui profum. No sta dismenteâ che par ricevi il ben si dêf dâlu e par podê amâ si dêf vê rispiet, di vê simpri Amôr pes robis semplicis ma che a restin tal cûr, di no pierdi mai il gust di smaraveâsi. Viôt di amâ cheste tiere cussì biele che Diu nus à dât, cheste vite che o vin di regâl, e je dome une, vivile cu la magjie di un frut.
Va pe tô strade e no sta voltâti indaûr.
Tu âs puartât il soreli te mê vite e ce che o vin vivût insiemit al à dome un non “incjant”. Ti vuei tant, tant ben.
Mame
Un vêl i taponave i voi intant che lis lagrimis i corevin jù pe muse.
I pareve che jê e fos li vicin di lui, che i disès:
Min, no sta vê pôre, jo o sarai simpri cun te.
Al veve voie di cori fûr , di respirâ aiar.
Il soreli al jere za alt e Min al sintive pe prime volte chel clip de primevere.
I plaseve di lâ a sentâsi su la piere vicin dal rosâr, là che e lave simpri sô mari e dulà che cumò une paveute blancje i zirave simpri ator.
di Egle Taverna


text:
Il titolâr de aziende agricule di Val, piçule frazion di Darte, al è Riccardo Pavan Mazzolini. Al à 22 agns e al sta studiant inzegnarie te Universitât dal Friûl. Te aziende Orcolat Sbilfat i dan une grande man i siei gjenitôrs Luisa e Carlo. «O vin plui di 100 animâi – e conte Luisa – 70 cjavris, 15 vacjis, 20 mus, dôs cjavalis e tancj piçui animâi tant che gjalinis, ocjis, cuaiis e v.i. La passion pai animâi nus e àn passade gno pari e mê mari e la grande passion pal teritori nus à fat tornâ in Cjargne. Jo o soi di une frazion di Udin, o ai fat il miedi par Emergency e o ai zirât il mont, lavorant simpri par chei altris. Insiemi a Carlo e Riccardo o vin decidût di fâ alc par chestis comunitâts e o vin metût impins cheste ativitât avonde inovative che a fâs prodots biologjics.»
Chê altre ativitât «Dopo o vin la ativitât estive in Val Medan Alte (che e cjape dentri trê malghis) dulà che o fasìn un agriturisim biologjic cun vendite direte di formadi, scuete, spongje. Un prodot une vore particolâr al è il formadi fat cul lat di vacje, mus e cjavre insiemi. Nô no doprin il cali di bestie ma il cali di gjenar vegjetâl. Dongje dal formadi, o fasìn il frico precuet biologjic (fat cu lis nestris cartufulis e cul nestri formadi) e la polente biologjiche (la farine le cjolìn di un produtôr biologjic) e ancje altris plats cjargnei (cjarsons, tocj di braide, tocj di vore…). I nestris prodots a vegnin ancje vendûts tai marcjâts (di solit, a Tarcint e a Udin o sin dutis lis setemanis). La ativitât nus impegne tant. Chest an il gnûf prodot al sarà la bire agricule. Nô o vin la coltivazion dal urtiçon. O fasin part di un circul di aziendis furlanis indulà che nô o puartin la materie prime e che a deventarà Bire Marie Svualde di Cjargne. Di Jugn e varès di jessi pronte e e vignarà dade fûr tal agriturisim.» In plui, par cui che al vûl passâ un pôcs di dîs intal mieç de pâs, al è puest par durmî e se, nol baste, si pues rilassâsi fasint i bagns tal fen.
I volontaris Carlo, Luisa e Riccardo a àn une persone che ur da une man e, pal fat che di doi agns a son iscrits ae associazion Woofer, dut l’Istât a àn volontaris che di dut il mont ur van a dâ une man. Cun di plui, a stan lavorant sul progjet Ecomuseo: un progjet par svilupâ e par fâ cognossi i puescj biei de Alte Bût «O cirìn di fâ rivivi il teritori cu lis nestris iniziativis. O sin intun puest dificil di rivâ e cun tantis dificoltâts: lis stradis a son stretis e ancje dome il movi il fen di un puest a di chel altri al devente un probleme… Ma o tignìn dûr, ancje se jutoris no si ‘nd viodin… Ma la passion e l’amôr par cheste tiere nus judin a lâ indevant.» ❚
✒ Marta Vezzi


text:
LA PARABULE DAL SEMENADÔR
(Mt 13,3-9. 18-23)
Lis parabulis a son des storiutis, des similitudinis gjavadis de vite di ogni dì, che Gjesù al contave al popul par fâsi capî, e palesâ alc di chel misteri che lui al clamave ‘Ream di Diu’. Un mût inteligjent e fin ancje sul plan pedagogjic par dâ une olme, une idee dal progjet di vite di chel Diu che al reste par nô incognossibil, ma che ancje il plui sempliç al pues intuî. O scomençin cuntune parabule che Gjesù al spieghe diretamentri.
Il semenadôr
Mc 4,3-9; Lc 8,5-8
Ur disè: “Ve: un semenadôr al saltà fûr par semenâ. 4Tal butâ la semence, une part e colà dilunc fûr pe strade; a rivarin i ucei e le mangjarin. 5Une part e colà tun teren dut plen di claps, là che no jere cuissà ce tiere; e cussì, par vie che la tiere no jere fonde, e nassè daurman. 6Cuant che però al jevà il soreli, si arsinì e, no vint lidrîs, si secjà. 7Une part e colà framieç des spinis e chês, cul cressi, le scjafoiarin. 8Par ultin, une part e colà sul teren bon, che di fat e butà di une bande il cent, di un’altre il sessante e di un’altre ancjemò il trente. 9Chel che al à orelis, che al scolti!”.
La semence e je la peraule dal ream
Mc 4,13-20; Lc 8,11-15
18Vualtris duncje o capîs la parabule dal semenadôr. 19Se un al scolte la peraule dal ream e no le capìs, al ven il trist e al puarte vie ce che al è stât semenât intal so cûr: cheste e je la semence colade dilunc fûr de strade. 20Chê colade sul teren plen di claps e je il spieli di chel che al scolte la peraule e le ricêf daurman cun gjonde, 21dome che nol à in sè lidrîs ni tignince; a pene che e capite une tribulazion o une persecuzion par colpe de peraule, al cêt dal moment. 22Chê colade framieç des spinis e je il spieli di chel che al scolte la peraule ma dopo, midiant che lis preocupazions di chest mont e la passion pes ricjecis a scjafoin la peraule, al reste cence prodot. 23Chê invezit che e je colade sul teren bon e je il spieli di chel che al scolte la peraule e le capìs; chel al bute e al rint di une bande il cent, di un’altre il sessante e di un’altre ancjemò il trente”. ❚
✒ pre Roman Michelot
LA PARABULE DAL MÊS............
LA PARABULE DAL SEMENADÔR


text:
Gigi Dall’Aglio, regjist di Bigatis e di La lungje cene di Nadâl, sostignût in cualchi mût des fuarcis che cumò i stan daûr al teatri par furlan, al à proponût di meti in pîts une Farie Teatrâl Furlane. Vâl a dî un progjet che, daûr di ce che al è deventât il patrimoni furlan in materie (atôrs, regjiscj, scritôrs, tecnics, struturis e organizazions), al valute madûr il contest par implantâ un autentic Teatri Stabil. Il sium di Dall’Aglio al è il sium di ducj chei che a crodin che il teatri al sedi la forme di lengaç plui adatevule pe difusion de lenghe furlane, propit parcè che si fonde sul gjest plui che su la peraule scrite.
Cumò che di bêçs no ‘nd è avonde pe culture, si disarà, tu puedis crodi se si ‘nt cjatarà par un progjet dal gjenar! Jo o crôt che i problemis no sedin i bêçs.
Intun libri dal 2005 (Il sium di chescj furlans in fughe, Forum) o contavi de esperience de Farie di Mai. Tal 2001 Paolo Patui, cul jutori di Elvio Scruzzi e di Maurizio Persello, al imbastì la Farie cul supuart logjistic dal CSS di Udin. La idee di partence e jere chê di doprâ la manifestazion come un moment di incuintri de realtât culturâl furlane emergjente, cul proponiment di dimostrâ la cuantitât e la cualitât di esperiencis che a sbuliavin tal teritori, e di meti a disposizion un spazi permanent che al permetès ai artiscj furlans e ai operadôrs de culture di cjatâsi par podê scambiâ esperiencis e contats, superant un pôc par volte oposizions e impediments che a esistin e che di fat
a ‘nt limitin il svilup artistic. Chel percors, penetrât de convinzion di Patui che i timps a fossin madûrs par provocâ l’ambient culturâl furlan a saltâ fûr dal bordizâ sot cueste, al à produsût un spetacul coerent cul percors, anzit coincidint: di fat nol à produsût altri che il so disfantament. In chê volte o ai definide la conclusion di chê esperience tant che un delit perfet comissionât di nissun in particolâr e propit par chest perfet: un delit che si è determinât un pôc par volte intun ambient che al à cjatât par strade di bessôl i struments par cometilu, un delit restât cence colpevul ma cun cetantis condanis e nissune pene.
Cumò il tren al torne a passâ une altre volte: viodìn di jessi bogns cheste volte di montâi parsore.
Franco Marchetta
CULTURE. Farie Teatrâl Furlane............
Gigi Dall’Aglio, regjist di Bigatis e di La lungje cene di Nadâl, sostignût in cualchi mût des fuarcis che cumò i stan daûr al teatri par furlan, al à proponût di meti in pîts une Farie Teatrâl Furlane. Vâl a dî un progjet che, daûr di ce che al è deventât il patrimoni furlan in materie (atôrs, regjiscj, scritôrs, tecnics, struturis e organizazions), al valute madûr il contest par implantâ un autentic Teatri Stabil. Il sium di Dall’Aglio al è il sium di ducj chei che a crodin che il teatri al sedi la forme di lengaç plui adatevule pe difusion de lenghe furlane, propit parcè che si fonde sul gjest plui che su la peraule scrite.


text:
26 novembre 2008
O deventi barbe!
O soi contenton!
Al è inmò ce spietâ, ma cumò si tache ancje viodi un pocje di panzute :)
Mê sûr mi à ancje dit che no volaran savê se e sarà une frute o se al sarà un frut: l'impuartant al è che e/al stedi ben e jo o condivît cheste idee.
Auguris duncje a la future mame, al futûr papà e a la future gneçute o futûr nevodut.
3 commenti:
- Unknown ha detto...
-
Ce ben, Christian. Une furlanute o furlanut in plui. Scometi che il prim regalut che tu gli faras sara un "bavaglino" con l'aquile furlane!. Mandi, Denel
- 26/11/08 10:17
- Venusia ha detto...
-
Usti, Daniele, tu mi âs robade la idee! =) A part i scherçs, tancj augurons ancje di bande mê! =)
- 26/11/08 23:16
- Christian Romanini ha detto...
-
ehehehe, buine cheste! Grazie: o soi propit contenton!
- 29/11/08 09:17


text:
EDITORIÂL – Une cuviertine par cambiâ il Friûl / VIERTIDURE – Si à di jessi combatîfs e unîts a pro dal Friûl / Fieste grande pai Otante agns dal on. Baracêt… e cualchi critiche / DI BESSÔI – SANITÂT. Il model sanitari furlan: eficience e autonomie / Se la Europe nus cjale no vin di vê pôre / In difese dal Friûl, no dai cjampanii / CJARGNE. XXXIII Marce de pâs / CJARGNE VIVE. La sartore “Pront e vie” a Darte / FRIÛL FUR DAL FRIÛL. Il vecjo dal Mac Mahon / IL SIVILOT. Palaçs confusionâts / TV FRIÛL E CJANÇONS. Friûlyager – ai confins da la furlanitât / IL FERÂL. Vescul in Friûl / Glesie Furlane e informe / MEDITANTLIS TAL SO CÛR. O ai fat ce che o ai podût / GRIGNEI DI STORIE. Des Americhis par continuâ une magjie cun lidrîs profondis / Gnogno… Sardinia / A coventin plui Europe, plui unitât e plui diversitât / Ladinie: une identitât comun / SLOVENIE. Maribor Capitâl europeane de Culture pal 2012 / La seconde citât de Slovenie / AUSTRIE. Glesie austriache: al è stât un câl dal numar dai disbatiâts dopo un an di crisi / Il Premi leterari “Kreisky” pal romanç Agnul de dismenteance (Engel des Vergessens) / FURLANS, DIGJITAIT FURLAN. Gnove dibisugne: l’hotspot / Lis piuladis furlanis tal pulinâr globâl / ART-Â. Storiis di feminis che a resistin / Cjarte e ingjustri. Une mostre a Cividât / TAL ETERE. E je tornade la vôs des nazions cence stât / MUSICHE. Jessi “un pôc di Friûl” / AGRICOLTURE. La verze, la regjine puare dal Invier / Lis “rogazions”, un libri di pre Antoni Beline / CUSINE. E dopo il brût… i vanzums, une miniere di aur / LA FABRICHE DAI… LIBRIS. Pierluigi Visintin ancjemò cun nô / Elsa Buiese, Tasint peraulis smenteadis / E par furlan? / CONTECURTE. La gnot di Carnavâl / RIFLESSION – 1. Identitât e universalitât inte bibie / MUSEUS. Il Museu Etnografic dal Friûl / INTERVISTE. La Italie no si vise di nô /
*** I articui a son disponibii fracant sul titul. Buine leture.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La cjantautore Rebi Rivale nus presente “Kintsukuroi”
“Come sarà ricucire lo squarcio e sopportare il segno / dicono il tempo / ma il tempo cancella se diamo un senso in cambio”: cussì nus cjante Rebi Rivale intun dai tocs dal so gnûf album Kintsukuroi.
◆ Kintsukuroi o Kintsugi, e je la art gjaponese di dâ dongje i tocs di creps rots doprant l’aur. Duncje no butâ vie nuie, ma comedâ, dâ gnove vite e gnûf valôr par rindi alc ancjemò plui preziôs. Une metafore che ognidun di nô al capìs ben. Al vûl dî medeâsi lis feridis, sedi chês fischis che chês de anime, e tornâ a scomençâ.
◆ Cussì, Rebi Rivale nus conte di se. Intai nûf tocs di Kintsukuroi, o scoltìn la cjantautore tal so intim. Nus conte des sôs feridis, visibilis ancje cul passâ dal timp. «O vin di imparâ a recuperâ e no dome a butâ vie. Ancje te vite. Il recuperâ al partìs des emozions, che masse spes a vegnin ruvinadis.»
◆ Un disc plen di dolôr, ma ancje di felicitât e di ricercje di se stes. Une ricercje profonde che e puarte ognidun di nô a medeâ lis feridis e a trasformâsi in cualchidun di gnûf. Ancje se o restìn simpri nô.
◆ Ducj o sopuartìn dilunc de nestre vite sbregaduris interiôrs. Mai come tal periodi di cumò, chest al corispuint ae veretât. Cuant che dut al somee pierdût, cuant che nus pâr che i nestris tocs no rivin a tornâ a dâsi dongje, une part di nô si svilupe. O cjatìn dentri la fuarce par tornâ a meti dongje ducj i tocs. “Una parte già oltre l’ostacolo / l’altra non si è mai mossa” nus cjante tal toc “Sparsa”.
◆ O podìn capi cheste metafore dal Kintsukuroi e ce che la artiste e vûl esprimi, ancje za de cuviertine dal album. La cjantautore si mostre dentri di creps rots e tacâts insiemi cul aur. Lis roturis dal vivi e de vite e la pussibilitât che ognidun di nô al cjate tornant a dâsi dongje.
◆ La origjinalitât di Rebi Rivale e il valôr di tornâ a doprâ, ridusi il consum, ancje par incuinâ di mancul e vivi in mût plui ecologjic, lu viodìn ancje de custodie dal album. La artiste e à domandât ai artesans dal coletîf Scarta par doprâ materiâi di soreplui de cjartere, cence doprâ plastiche. La custodie e je duncje une scjatule. Cheste e à dentri une clavute usb cui nûf tocs dal so album, e i cartoncins cui tescj des cjançons.
Ognidune di chestis scjatulis e je uniche, a rapresentâ fûr par fûr il principi dal Kintsukuroi e la responsabilitât che o vin tai confronts dal ambient.
◆ “In questa ricerca di un equilibrio / in questa paura di un equilibrio / io vado”: a acompagnâle in chest gnûf viaç a son lis notis di Paola Selva ae ghitare acustiche e di Filippo Tantino al liron. Tal album o sintìn ancje lis percussions e i suns di Andrea Ruggeri, Massimo Passon ae tastiere e orghin hammond, Marco Napoletano ae sunete, Piero Corsi al pianoforte, Mirko Cisilino ae trombe, Federico Pace ae batarie e Paolo Forte ae armoniche.
◆ Pe prime volte, Rebi Rivale nus regale ancje un toc par furlan: “Fasìn un cjant”, ultime cjançon dal album. Ancje la vôs de artiste Elsa Martin le acompagne in chel toc.
◆ O podês comprâ chest album, unic tal so gjenar, ai concierts di Rebi Rivale o mandant un messaç di pueste eletroniche. Stait daûr sui socials par restâ inzornâts e lait a cjalâ il so sît par savênt di plui: www.rebirivale.it/ ❚


text:
Bencjatâts intal 2021, l’an che la pandemie … al puartarà vie! Cheste e je la sperance di ducj, ma stant che nol è il nestri mistîr chel di strolegâ, lassìn pierdi la ambizion di previodi l’avignî. Cjalìn il presint, il dì di vuê: ce Friûl nus lassial l’an disgraciât che o vin sierât? Al è un Friûl che o crodevin ducj plui organizât e cussient, ma che la seconde bugade dal virus nus à mostrât tal spieli in dute la so insigurece.
◆ No si fevele de capacitât e de dedizion dai operadôrs sanitaris, ni de fuarce de solidarietât che tantis realtâts a puartin indevant ogni dì: chês a son la muse miôr che o podìn mostrâ. E je invezit pardabon mancjade la vision di ce che al sarès podût sucedi, la prevision che i furlans a àn simpri fat di “un mâl di gnot” o “in câs di vuere”: la Storie nus à usâts a doprâ inte nestre lenghe chescj mûts di dî, parcè che la colme di vueris e invasions, di taramots e aluvions che o vin frontadis tai secui nus à insegnât il valôr dal viodi e previodi. Ma in chescj ultins mês al somee che chest insegnament al sedi stât dismenteât: al pont di domandâsi se tal Dna dai furlans a restin ancjemò lis olmis di cheste ereditât.
◆ Stant che la prime bugade nus veve sparagnâts, o varessin vût di fâ cressi i puescj di terapie intensive, disvilupâ metodis par usmâ i contats di cui che al è stât infetât, pensâ a metodis par scurtâ i timps dai tampons e no fâ deventâ il Covid-19 un afâr pai privâts che a àn cjapât il puest di une sanitât publiche che no rivave a stâ daûr aes bisugnis de int. Ma chest nol è stât fat e ce che al è sucedût al è denant dai voi di ducj: voi che aromai a son suts di lagrimis, ma che a àn scugnût viodi plui di doi mil vitis pierdudis par cause di une epidemie che no vin savût controlâ miôr.
◆ Dit ce che al è di dî, par amôr di veretât, bisugne tornâ in pîts. Il 2021 al à di jessi l’an dal nestri riscat. Come tal 1946, l’an che e je nassude la “Patrie dal Friûl”: chest gjornâl al è vignût fûr des maseriis de nestre tiere fate a tocs di dôs vueris mondiâls e di vincj agns di ditature. Purpûr Josef Marchet e Felix Marchi, un predi e un anarchic, a àn savût meti dongje lis lôr risorsis par fâ nassi une gnove sperance. Par nô, jessi achì a tignî vive la lôr creature 75 agns dopo nol vûl dî dome jemplâ un sfuei di fufignis, ma cirî di imitâ il lôr esempli, e tirâ dongje ideis e progjets di ducj chei che a àn voi di metisi a disposizion par meti jù lis fondis dal Friûl di doman.
◆ Un Friûl che al scuen tornâ a nassi a partî des sôs comunitâts, e par chest o vin sielzût chest an di dâ la peraule ai sindics che a fasin part de Assemblee de Comunitât Linguistiche Furlane. Ju scoltarìn intune rubriche che o vin clamât “Sindic jo mame”, parcè che il sens di servizi ae int che vuê al è incjarnât dai prins citadins al è simil a chel che i alpins, ma ancje i volontaris de Crôs Rosse, de Protezion Civîl e di tantis altris realtâts dal sociâl a puartin indevant ogni dì. Il sburt che nus covente par rinassi al ven di int come lôr. ❚


text:
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
Lenghe furlane: Agnul di Spere
Agnul Michêl Pitane o Agnul di Spere (1930-2005), nassût a Sedean, inzegnîr lât emigrant par tancj agns in Svuizare, al è stât une des figuris plui nobilis e claris de leterature e de culture furlane des ultimis desenis di agns. Tant che sostignidôr ferbint de lenghe e de nazion furlane, ce che lu caraterizave e che lu distingueve intun ambient conflituâl e jere la mancjance totâl di agressivitât, la bontât naturâl e insiemi une fuarce straordenarie, fondade su la sinceritât cun se stes e cun chei altris: cheste fuarce lu à puartât a deventâ un pont di riferiment pai furlans tal forest e po dopo pai scritôrs di chenti che al à dât dongje, dal 1982, te Union Scritôrs Furlans. Tant che poete al à publicât Semantiche dal flaut, 1975, Un istât, 1979 e 1996, Chês flamis, 1988, Lis paveis di Plasencis, 1992, Impressions, visions, 1997. Al è stât ancje tradutôr e al à publicât oparis terminologjichis, fintremai al è stât il prin president dal CFL2000. Tant che scritôr di contis curtis al à publicât dal 1983 Il sît di Diu e po dopo altris contis ca e là, ancje in “La Comugne”. Il furlan di Agnul di Spere al è un model impuartant: al mostre une ricercje cussiente, che cualchi volte e sielç l’iperpurisim, testemoneant une fase storiche de lenghe furlane culte, vivarose plui di dut tai agns Setante e Otante.
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
Scrit dal Camarîr de Ostarie


text:
Si esibìs in gjenar di bessôl, ghitare e vôs, duncje di consecuence la sô musiche e à riclams une vore sempliçs, che a derivin de sene cjantautorâl taliane dai agns 60 e 70, cun melodiis e armoniis imediadis acompagnadis di une scriture che e je miorade intai agns, curade, fine e cualchi volte ermetiche, dentri di un imagjinari che al varie e nol va daûr di une logjiche precise. Argoments che a spaziin dal amôr ae etiche, ae societât, cun critichis e riferiments ae atualitât politiche, precarie, di vore e sociâl dal so secul une vore noiôs, a travanin lis sôs cjançons. Al rive a Folkest midiant des selezions dal concors Sunâ@Folkest.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Lis lidrîs, la culture de sô tiere a àn vût, su la sô art, «la stesse influence che al à il lat de mari sul so frut», no par chest, al dîs Franco Del Zotto Odorico, «la mari i à di dâ di lat par simpri». Ma chel leam profont, cu la tiere di origjin, nol ven mai mancul tes oparis dal artist furlan. Te sculture resinte «Acquido cantico», te place di Rividiscje, paîs dulà che al è vivût, Del Zotto Odorico al à lavorât su la idee dal poç, une volte pôl di atrazion de int. Il poç, duncje, tant che simbul di identitât, che al met adun e al vuarde la storie, il passât. E a relazionâsi cu la storie e je ancje la peraule scrite.
Franco, un grum des tôs oparis a son leadis ae scriture. Parcè?
«Il mont di vuê al abuse dal colôr e des imagjinis. L’ûs de peraule te art al devente, duncje, un codiç par tornâ indaûr a chel segn ontologjic istintîf che al fâs part dal om; chel segn che al ven dal istint, dal desideri di comunicâ e si materialize tal at dal om. Il verp incidût al è tant che «berlade delicade», al mostre la esistence di un jo, al è ricercje di dialic, di comunicazion. Il verp al da tante plui libertât di interpretazion e al da la pussibilitât a cui che le vîf di continuâ la opare di creativitât dal artist».
Te art contemporanie dispès si favorìs une rapresentazion virtuâl de realtât. Tu tu proponis la peraule scrite par «dâ rilêf – tu âs dit – a une proprie storie identitât». Ce ise par te la identitât?
«Il probleme dal virtuâl nol è dome de art. I dâts fals si àn tai rapuarts di ogni dì tra lis personis, sedi tal mont dal lavôr, sedi te politiche e tes relazions plui superficiâls, chês leadis a internet, a facebook…
Il virtuâl al è cirût no par une necessitât di creativitât o fantasie, ma par imponisi su chel altri. O vivìn une globalizazion sociâl, che e somee democratiche, ma che e à dome chê di splanâ la societât. Jo o crôt tes diferencis e te necessitât di rispietâ chestis diferencis. No te imposizion de proprie culture. O crôt tal rispiet e te scolte di chel altri. Se la scolte reciproche e prodûs creativitât e libertât di creativitât, tu sintis che chel che tu produsis nol è plui dome part di te, ma part de comunitât che ti à domandât une opare. Tal moment che la comunitât e torne a cjatâ un teren dulà ricognossisi, tant che te opare, si à un procès di identificazion che al prodûs energjie vitâl, che e fâs continuâ, e cambiâ, la creativitât de opare. La identitât, duncje, no vûl jessi une imposizion ideologjiche, ni culturâl, ma un pont di incuintri di vitis diferentis cuntun percors unic di vite comune».
Âstu mai pensât di doprâ viers o frasis in lenghe furlane tes tôs oparis?
«Sigûr, ma fin cumò nol è rivât il moment di doprâle. Dispès al è il riscjio di colâ tal banâl e tal retoric.
La sielte de lenghe no à di jessi fine a se stesse».
Ce pensistu de art contemporanie furlane? Sono spazis bogns pai artiscj chi in regjon?
«Se e je une art contemporanie furlane, jo di sigûr no i fâs part. Par vie di une probleme gjenerâl di identificazion di ce che e je l’art e di cualis che a son lis imposizions des galariis di ponte fûr regjon, pe impussibilitât detade dal no apartignî a cualchi lobby locâl che ti sburti. A rivuart dai spazis, al è un ciert ferment in regjon, ma al è dificil par un artist jentrâ in chei spazis. Ancje chest, cun dute probabilitât, al è un probleme di identitât».
A ce progjets stâstu lavorant?
«Cumò o stoi lavorant a un concors vinçût par une instalazion di fâ a Codroip. Al è un basrilêf dilunc de façade in viste de vecje casermute Moro, di trente, cuarante metris sù par jù.
O doprarai la stabilidure, no plui il metal, e la architeture dal verp e sarà di impronte didatiche. Lavôr ancjetant impegnatîf e similâr te realizazion al è l’intervent dedicât a Tina Modotti, tal centri storic di Udin, che o consegnarai in curt».
ARTIST ECLETIC_ Nassût a Codroip tal 1960, diplomât li de scuele di restaur di Vile Manin di Passarian e soci Icom-Unesco, Franco Del Zotto Odorico al è libar professionist tal setôr de conservazion des voris di art. Autôr di articui e saçs tecnics e teorics su rivistis di restaur e di storie de art talianis e forestis, al à cjapât part tant che relatôr a cetantis cunvignis internazionâls. Tant che pitôr al à partecipât a mostris personâls e coletivis fin dai agns Setante, in Italie e tal forest. Artist ecletic, al unìs piture, sculture, fotografie, instalazions, doprant tecnichis difarentis par rivâ a une sintesi di forme e contignût. Al à fat instalazions ispiradis a tescj poetics di Pier Paolo Pasolini e David Maria Turoldo, metudis in spazis publics, e dôs oparis pe glesie de Trasfigurazion di Parme: l’Arbul e la Scjale de Trasfigurazion. Tal 2005, l’artist al à cjapât part ai events colaterâi de Bienâl di Vignesie, tant che progjetist e autôr di une machine distributore di voris di art.
Erika Adami
________________________________
CE FÂ
134 pituris, che a rivin di museus di dut il mont, in mostre a Vile Manin di Passarian fin ai 7 di Març dal 2010 pe gnove mostre, par cure di Marco Goldin, «La etât di Courbet e Monet. La difusion dal realisim e dal impressionisim te Europe centrâl e orientâl». Fin al prin di Novembar e je vierte des 9 di matine aes 7 sot sere. Dai 2 di Novembar, des 9 di matine aes 6 sore sere, di lunis a joibe; vinars, sabide e domenie des 9 di matine aes 7 sot sere. Informazions al numar 0422.429999.
CULTURE – ART-Â. «O crôt tes diferencis e te necessitât di rispietâlis»............
Lis lidrîs, la culture de sô tiere a àn vût, su la sô art, «la stesse influence che al à il lat de mari sul so frut», no par chest, al dîs Franco Del Zotto Odorico, «la mari i à di dâ di lat par simpri». Ma chel leam profont, cu la tiere di origjin, nol ven mai mancul tes oparis dal artist furlan. Te sculture resinte «Acquido cantico», te place di Rividiscje, paîs dulà che al è vivût, Del Zotto Odorico al à lavorât su la idee dal poç, une volte pôl di atrazion de int. Il poç, duncje, tant che simbul di identitât, che al met adun e al vuarde la storie, il passât. E a relazionâsi cu la storie e je ancje la peraule scrite.


text:
#23 – Tal dîs cuntune rose
Al è stât un timp cuant che une rose no mi diseve nuie: o jeri indiferent aes sôs formis, al colôr, al profum. O vevi sierât la puarte ae mê vite e o jeri deventât vuarp aes manifestazions che nus met devant dai voi ogni dì. Si trate di rivâ a vierzi il nestri cjâf, se si è bogns di cambiâ ategjament, di vierzi i voi e soredut il dâ spazi al cûr, si reste tal scûr. Ancje un flôr al pues dâti un rai di lûs che ti rive fin drenti la anime, di mût che si rianimi chê cjandele eterne che e vîf di simpri in nô: il nestri spirit. Però o dovìn passâ traviers ciertis esperiencis che nus sarvissin a fânus preseâ la vite.
Cumò cuant che o cjali un flôr jo o amiri i colôrs, la forme. Cuant che o nasi une rose il profum al jemple i miei polmons, al jentre cun fuarce tal me cjâf e si font cu la mê anime. Intun vivâr di plantis o intun grant zardin, o pûr intal mieç dal bosc, il me umôr si trasforme, cjatantmi a contat cu la nature, cul creât. E mi sint un dut un cul Univiers. Alore o cjali il cîl e o dîs cence vergogne: – Graciis!
Un al podarès domandâsi: – Ma cuâl ise il scopo, il fin, l’intendiment di dut ce che nus circonde, e ce puedie rapresentâmi un flôr? Par tancj al pues jessi ancje un misteri, ma par me e je la manifestazion dal Creatôr, che nus cjacare cul lengaç dal amôr traviers dai flôrs, in plui di dut il rest. A son messaçs che però noaltris o dovìn capî.
Come par nô, i flôrs a àn bisugne di lûs, dal calôr dal soreli, di manutenzions, di cualchi potature, simpri di tante aghe pes lidrîs, e o cressìn ben se o vegnìn amâts. Dut al nas di une semence, sot tiere. E e à il jutori de ploie e dal calôr dal soreli. Tal moment just la semence e sclope e e comence la vite. E alore e cres la plante, lis ramacis, lis fueis, i flôrs e lis pomis. Dopo a planc lis fueis a deventin zalutis e rusinis e a tornin ae tiere che lis à fatis nassi. Chest ritmi ciclic al semee ae esistence dal gjenar uman. Si trate dome di rindisi cont, e prin o dopo e je la strade che ducj o dovarìn cjapâ, o almancul cheste e je la mê opinion.
La rispueste che mi soi dât jo e sta intune peraule: amôr, da bande del nestri Pari. I flôrs a son lì a dimostrânus in tropis manieris che Lui nus mostre il So afiet e la fantasie di dut ce che nus presente devant dai voi. Dut ce che al fâs e che al à fat al dimostre amôr. Se une rose e mostre cun orgoi al mont intîr la sô specifiche particolaritât, Lui nus invide a fâ altretant cu la nestre vite, dimostrant lis capacitâts e metintlis ancje a disposizion di cui che magari al à di mancul o nuie, lassant stâ egoisims, sêt di podê, protagonisims.
No par nuie flôr al fâs rime cun amôr.
di Il fi di Marie dal Cafè
#1198


text:
FriuliDoc 2022 - Pasta al forno redazione
PASTE TAL FOR CUN LUIANIE E FENOI di LOREDANA SARTORI di TAVAGNÀ
INGREDIENTS:
500 gr paste
Scalogne
2 luianiis
2 fenoi grancj
Salvie
Grana gratât
Pan gratât
Ce che al covente di sâl
Pe balsamele:
500 ml lat
40 gr farine
40 gr spongje
Sâl
Nole moscjade
PROCEDIMENT:
Fâ a fetutis i fenoi e fâju cuei inte fersorie cuntun pôc di lat e meti il sâl. Taçâ e disfridi la scalogne cu la luianie a fruçons, sfumâ cul vin blanc. Intant, cuei la paste al dint. Pe balsamele: fâ boli il lat, dâ savôr cun sâl e nole moscjade. Intun altri pignatut, disfâ la spongje e zontâ la farine, fâ cuei par cualchi minût a fûc bas messedant. Zontâ il lat, fâlu boli e fâ infissî, messedant cuntun batiûfs. Intune tecje meti i fenoi, la luianie, la salvie taçade e la paste, zontâ un strât di balsamele, Grana gratât e pan gratât. Meti tal for za cjalt a 180° par gratinâ.
Scolte la ricete in lenghe furlane:


text:
La associazion culturâl «Colonos», cun sede tal omonim agriturisim a Vilecjaze di Listize, ancje chest an nus propon une schirie di apontaments culturâi une vore svariâts e interessants. Il teme di font al è chel de biodiviersitât, valôr che al devente simpri plui impuartant di tignî cont intune ete dulà che la tindince e je chê di globalizâ, di rindi dut compagn, di uniformâ.
Une schirie di apontaments duncje, che a permetin di viodi, di scoltâ e di vierzi i voi suntun mont che al è biel propit parcè che al à tante «diviersitât»: propite come il Friûl, che tal so piçul al ufrìs un esempli di tantis culturis, lenghis, tradizions e paisaçs.
Chest il calendari pe edizion dal 2009
Miercus ai 29 di Lui, aes 21.00 «Coltâ une tiere di diviersitâts», Intervents di Pierluigi Cappello – Mauro Corona – Gian Paolo Gri – Mauro Pascolini.
Vinars ai 31 di Lui, aes 21.00 «Cheste tiere…» inaugurazion de mostre.
Lunis ai 3 di Avost, aes 21.00 Alexian and family in conciert.
Joibe ai 6 di Avost, aes 21.00 «Poesiis a Oltris» presentazion dal gnûf libri di Tito Maniacco.
Domenie ai 9 di Avost, aes 19.00 … E intant i ai dibot 60 agns… Conciert in onôr di Giorgio Ferigo cun Arbe Garbe, Bakan, Bande Tzingare, DJ Tubet, La Stravinte, Morpheus & Mattia Del Moro, The Charlestons, The Human Condition Band & Angela Revelant, Vanilla Resident & Sara Rainis.
Miercus ai 12 di Avost, aes 21.00 BioXtremitât (la semence de vite intal univiers). Conference di astronomie par furlan di Nando Patat.
Vinars ai 14 di Avost, aes 21.00 «Primitîf tu e to nono». Comedie teatrâl par cure da la Compagnie teatrâl di Ruvigne.
Martars ai 18 di Avost, aes 20.00 «Vivi a chì» di Paolo Comuzzi; Inaugurazion de mostre (Insiums / progjet utopie). Francesco Ursella al lei «Savoltament gjenerâl» di Pre Toni Beline.
Conciert di cjampanis cui scampanotadôrs de Associazion «Scampanotadôrs furlans Gino Ermacora».
Joibe ai 20 di Avost, aes 21.00 «Il pianeta Azzurro» film documentari di Franco Piavoli.
Sabide ai 22 di Avost, aes 21.00 «Il Mus d’Aur» e presente Angela Felice; Spetacul comic cui Trigeminus. Cjants dal Coro laboratori «La tela», diret di Claudia Grimaz.
Martars ai 25 di Avost «VELE LA PIMPA!»
Aes 18.00 Zuiant cu la Pimpa. Laboratori didatic cun Altan. Aes 21.00 «La Pimpa», proiezion.
Vinars ai 28 di Avost, aes 21.00 Insiums progjet utopie presentazion dal libri catalic.
Domenie ai 30 di Avost, aes 10.00 Scus (Insiums / progjet utopie). Laboratori artistic cul artist Chris Gilmour.
Dal prin ai 6 di Setembar, Ester Mahlangu. Une artiste ndebele ai Colonos.
Event artistic cu la partecipazion di Esther Mahlangu, par cure di Gianni Sirch.
Martars ai 8 di Setembar, aes 20.30 «Maritiere».
Incuintri testemoneance cun Aldo Gonzales Rojas, indian indigjen dal Messic.
Par lei dut il program tal detai, lait sul sît www.colonos.it.
Venusia Dominici
ATUALITÂT – Cinc dêts, une man............
La associazion culturâl «Colonos», cun sede tal omonim agriturisim a Vilecjaze di Listize, ancje chest an nus propon une schirie di apontaments culturâi une vore svariâts e interessants. Il teme di font al è chel de biodiviersitât, valôr che al devente simpri plui impuartant di tignî cont intune ete dulà che la tindince e je chê di globalizâ, di rindi dut compagn, di uniformâ.


text:
Cjaurêt
Cjaurêt (Kobarid par sloven), al è un comun de Slovenie di 4.472 abitants. Il comun al à uns 33 localitâts, la plui grande e je Cjaurêt cuntun 1.238 abitants. Cjaurêt e je logade intune posizion strategjiche te alte val dal Lusinç.
Cjaurêt e je famose soredut pe bataie de Grande Vuere, tra i 24 di Otubar e i 9 di Novembar 1917, dulà che i talians a combaterin cuintri dai austriacs; la bataie finì cuntune clamorose sconfite pal esercit talian, che al scugnì ritirâsi fin su la Plâf, parcè che no esistevin plans pe difese. Intai agns '90 al è stât fat su un museu par ricuardâ chescj events. Intal sacrari di Sant Antoni, logât parsore di un cuel, a polsin 7.014 soldâts dal esercit talian.
Cjaurêt al fasè part dal Ream di Italie de fin de Prime Vuere Mondiâl fintremai la fin de seconde.
Leams esternis[cambie | modifiche il codiç]
- sît dal comun (sloven) (inglês) (talian) (todesc)
- Museu de prime vuere mondiâl (sloven) (inglês)
- LTO ufici turistic (sloven) (inglês) (talian) (todesc)


text:
“Il Senjam al è il Senjam, tu âs di vivilu par podêlu capî”. E je cheste une des rispuestis che ti rivin se tu domandis a un sloven de Sclavanie ce che al è il Senjam benške piesmi, festival de cjançon des Vals dal Nadison. Il Festival al à prodot, sumant ancje cheste trentesime prime edizion, ben 359 cjançons intai varis dialets slovens in ûs inte fasse confinarie cu la Slovenie de provincie di Udin, chei des Vals dal Nadison, de Tor e dal Cuarnap, de Val Resie e de Valcjanâl. Un patrimoni culturâl no indiferent che al à contribuît intai agns a valorizâ, in graciis di un strument zovevul tant che chel de musiche, lis fevelis e la culture di une comunitât che e à scugnût simpri lotâ pe proprie afermazion e, intai ultins decenis, ancje par podê mantignî vive la proprie lenghe mari.
Nassût intal 1971 su iniziative dal Circul culturâl Recˇan, che lu organize ore presint, Il Senjam benške piesmi al reste ancjemò vuê une des manifestazions plui amadis dai slovens de provincie di Udin. Ancje chest an al à riclamât une vore di personis che, intes dôs zornadis di “fieste de musiche” (ai 8 e ai 9 di Novembar passâts), a àn jemplade la palestre dal piçul paîs di Liessa in comun di Grimac. “Ma in principi nol è stât facil”, al à dit Aldo Klodicˇ, fin de prime edizion anime e fra i promotôrs plui atîfs di cheste fieste de cjançon de Sclavanie, intune interviste al Novi Mataiûr. “Il Recˇan al à rapresentât une Vierte pes nestris vals. Nol jere sempliç chê volte promovi la culture e la lenghe slovene, o vevin tancj opositôrs e o vin patît atacs di ogni gjenar.” E propit a cui che chê volte al provave a impedî cun ogni mieç cualsisedi gjenar di ativitât che e podès promovi la culture slovene Aldo Klodicˇ al à inviât, midiant di une sô cjançon scrite pal festival, il messaç clâr “pustita nam rože po našim sadit” (“lassaitnus semenâ lis rosis a mût nestri”, vâl a dî inte nestre lenghe). Titul che al è stât sielzût ancje pe racuelte in trê volums, publicade propit dal circul Recˇan, dai tescj di dutis lis cjançons dai prins trente festivai.
Plui di setante aromai i peraulants, numerôs i grups e i cjantautôrs che a àn partecipât a cheste manifestazion. Par agns une des colonis puartantis dal festival al è stât Francesco Kekko Bergnach, fra i prins musiciscj de Sclavanie a doprâ la fevele slovene in clâf moderne e no folcloristiche. Dopo la sô muart rivade masse adore, il Senjam, e plui in gjenerâl la cjançon slovene inte fasse confinarie de provincie di Udin, al à vivût un periodi di crisi. Dopo une lungje polse, il Senjam benške piesmi si è ripiât intal 2008, cun cadence bienâl, e al à cjapât dentri intai ultins agns une vore di zovins, soredut ex arlêfs de scuele bilengâl di Sant Pieri e arlêfs de scuele di musiche Glasbena matica simpri di Sant Pieri. Il rivâ su la sene de gnove gjenerazion al à determinât tancj cambiaments, sedi dal pont di viste musicâl che linguistic. Ma ancje intai contignûts dai tescj des cjançons, spieli dal mudament che al è stât ancje inte comunitât de Sclavanie. E se la vecje gjenerazion e cjantave l’amôr e la nostalgjie pal paîs di origjin (in chê volte un dai problemis plui sintûts e jere la emigrazion), in agns resints lis cjançons a tocjin tematichis al pas cui timps de societât moderne.
Il Senjam benške piesmi al à dimostrât ancje chest an, cun dodis gnovis cjançons – e pe prime volte presentadis di videos autoprodots di diviers artiscj che si son dâts la volte sul palc –, la vivarosetât e la atualitât assolude di tescj, ritmis e melodiis proponudis dai musiciscj. Cun gjenars musicâi che a àn spaziât dal funky, al rap, al punk rock ma ancje al pop plui melodic; la libertât assolude par ce che al tocje la forme musicâl propueste e je stade di fat di simpri une carateristiche distintive dal Senjam. E i tescj di chest edizion, se o cjalìn lis cjançons plui premiadis, “Mucˇi, dok te mucˇi” dai Blue Fingers (di Davide Tomasetig, autôr di test e musiche cun Martina Marmai, Jani Skocˇir, Matteo Monai e Luca Clinaz) e “Špotify” di Il Grande Splash (Ilija Ota – sôs lis peraulis e la musiche -, Martina Jazbec e Martina Marmai), a àn frontât, in mût tal stes timp ironic e critic, temis tant che la identitât e il lavôr. Ai Blue Fingers la vitorie dal premi dal public (seconts Il Grande Splash) e de jurie pe miôr musiche. In paritât cun Il Grande Splash si son adiudicâts ancje la vitorie dal public sot i 30 agns. Tierç puest assolût par Ikeia Feletig che e à interpretât une cjançon che e descrîf la frenesie de vite moderne. Il premi de jurie pal miôr test al è lât a une altre fantate tant zovine: Sara Simoncig, che e à scrit pal so grup Sons of a gun (za finaliscj dal Premi Friûl 2013) la cjançon Maglà (Fumate). Segn ancje chest dal rivâ su la sene (no dome musicâl) di une gnove gjenerazion di zovins de Sclavanie che a àn madressût une fuarte cussience de proprie identitât, e che si dimostrin leâts sì ae lôr lenghe e culture, ma cul fer intindiment di proietâle intal futûr, cence ghetizâsi intal revival folcloristic. ❚
Tjaša Gruden
SLOVENIE. Vals in musiche............
“Il Senjam al è il Senjam, tu âs di vivilu par podêlu capî”. E je cheste une des rispuestis che ti rivin se tu domandis a un sloven de Sclavanie ce che al è il Senjam benške piesmi, festival de cjançon des Vals dal Nadison. Il Festival al à prodot, sumant ancje cheste trentesime prime edizion, ben 359 cjançons intai varis dialets slovens in ûs inte fasse confinarie cu la Slovenie de provincie di Udin, chei des Vals dal Nadison, de Tor e dal Cuarnap, de Val Resie e de Valcjanâl. Un patrimoni culturâl no indiferent che al à contribuît intai agns a valorizâ, in graciis di un strument zovevul tant che chel de musiche, lis fevelis e la culture di une comunitât che e à scugnût simpri lotâ pe proprie afermazion e, intai ultins decenis, ancje par podê mantignî vive la proprie lenghe mari.


text:
05 luglio 2007
Riunion Anci Zovins F-VJ
Fâ part di chest grup al è une vore interessant parcè che tu ti rindis cont che dut il mont al è paîs, o miôr, dut il mont al è comun. Dispès i conseis comunâi e ancje chês altris istituzions a viodin i conseîrs e i assessôrs zovins come "elements di disturp" par vie che la politiche (chê cu la p minuscule) e à i siei timps e no si à di rompi i tabars. E alore se a puedin, ti metin i bastons tra i rais e no je une cuestion di partît, ma di gjenerazions.
Dut câs, a part cheste considerazion un tic grise, cuant che o voi aes riunions mi divertìs une vore parcè che si cognòs ancje altris realtâts e dal sigûr il confront al è simpri costrutîf.
Te foto piçule lis nestris dôs sorestantis, Elia Vezzi (a çampe: vive la classe!), za sindic di Paluce, e Isabella De Monte (a drete), za vicesindic di Pontebe. O soi content che a coordenâ il nestri grup a sedin dôs feminis e dutis dôs che a rapresentin la mont!
6 commenti:
- Christian Romanini ha detto...
-
In prin plan i doi responsabii pes iniziativis di politiche linguistiche: chel a drete pal furlan, cjalait ce biele divise zale e blu: mal àn fat notâ che no mi jeri nancje visât :-); a çampe invezit Kristian Tommasi pe lenghe slovene.
- 5/7/07 18:17
- Christian Romanini ha detto...
-
sì sì... lu sai: o varès di metimi a diete!... :-D
Grazie a Igor pes fotos!
- 5/7/07 18:18
- Christian Romanini ha detto...
-
E un mandi ancje a Miriam: come che o viodês ancje te riunion o vevin plene paritât: e cence nissun limit o imposizion di leç. Altri che leç eletorâl!
- 5/7/07 18:22
- scafroglia ha detto...
-
- 5/7/07 22:49
- thermonuke ha detto...
-
E a part chistis filosofies "grises" e il divertiment ce veiso fat di util?
- 5/7/07 23:26
- Christian Romanini ha detto...
-
Duncje thermo. O vin preparât il plan di lavôr pe redazion dal nestri periodic informatîf e se tu âs un pocje di pazienze, tu leiarâs dut il resocont de serade sul nestri notiziari.
Ma intant ti anticipi che o vin preparât un document di mandâ al Enzo Marsilio, suntune cuestion che e rivuarde un probleme dai prâts stabii. Jo o ai relazionât su la riforme normative sul furlan e il gno coleghe Kristian Tommasi nus à dit alc ancje sul sloven.
Cun di plui o sin daûr a preparâ une cunvigne sul teme de politiche tra i zovins.
- 6/7/07 23:09


text:
E je stade istituide une gnove impueste basade su chescj doi supuescj impositîfs:
1. possès di imobii;
2. erogazion e fruizion dai servizis comunâi.
Cheste impueste e je articolade in dôs componentis:
– la prime, la IMU, di nature patrimoniâl, che e varà di jessi paiade dal possessôr dai imobii, escludude la abitazion principâl;
– la seconde, riferide ai servizis, articolade in:
– TASI (Tribût pai servizis indivisibii), a front de cuviertidure dai coscj dai servizis indivisibii dal Comun;
– TARI (Tasse sui refudums), pe cuviertidure dai coscj dal servizi di gjestion dai refudums urbans (abrogade la TARES).
TARI
Il supuest de TARI al è il possès o la detenzion, a cualsisedi titul, di locâi o areis scuviertis par cualsisedi ûs, che a produsin refudums urbans.
La superficie di podê subietâ ae TARI e je chê che si pues cjaminâi parsore, come che al jere za previodût pes ex TARSU / TIA / TARES.
Il Comun al pues previodi riduzions o esenzions tarifariis, par esempli in chescj câs:
a) abitazions cuntun sôl ocupant;
b) abitazions tignudis a disposizion par ûs stagjonâl o par un altri ûs limitât e discontinui;
c) abitazions ocupadis di subiets che a stan o che a àn la cjase tal forest par plui di 6 mês ad an;
e) fabricâts rurâi a ûs abitatîf.
La TARI no je dovude in relazion aes cuantitâts di refudums assimiladis che il produtôr al dimostre di vê inviât al recupar. Cun di plui, in câs di ocupazion o detenzion temporanie, la TARI e je dovude su la base di tarife zornaliere.
TASI
Il supuest de TASI al è il possès o la detenzion, a cualsisedi titul, di fabricâts – includude la abitazion principâl -, e areis scuviertis/edificabilis, destinadis a cualsisedi ûs.
La alicuote di base de TASI e je dal 1 par mil. Il Comun al podarà, cun delibare specifiche:
– ridusi la alicuote fin al azerament o previodi riduzions /esenzions tarifariis;
– determinâ la alicuote di mût che la sume tra la stesse e la alicuote IMU no sedi superiôr ae alicuote IMU massime statâl dal 10,6 par mil. Pal 2014, la alicuote massime no pues passâ il 2,5 (pai fabricâts rurâi no pues passâ l’1 par mil).
Pe unitât imobiliâr ocupade di un incuilin o comodatari, la TASI a lôr caric e je fissade dal Comun inte misure fra il 10% e il 30% dal totâl complessîf; il rest al è dovût dal proprietari o usufrutuari.
In chestis ultimis setemanis a son in discussion une schirie di emendaments che a previodin la pussibilitât par ogni Comun di une alicuote in plui di doprâ in maniere flessibile su la prime o la seconde cjase, garantint cussì lis stessis detrazions che a jerin cu la IMU e la cuviertidure de jentrade economiche plui basse, dovude al passaç de IMU ae TASI. ❚
✒ Mariannina Rocco
Responsabile Fiscâl Caf Cisl Udin
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Quadrivium
Il quadrivium al è stât, te Ete di Mieç, il complès des cuatri arts liberâls: aritmetiche, musiche, gjeometrie e astronomie che, dutun cul trivium, al è stât la fonde dal studi de filosofie e de teologjie tai centris di insegnament medievâls.
Il quadrivium al procure al student che al vedi superât l'aprendiment basic cognossincis plui avanzadis e une plui profonde sapience cul introdusilu aes siencis superiôrs.
Al è in mût particolâr chest ramaç de cognossince che al ricêf plui impuls cui contats dai monasteris catalans cul Islam: un clâr esempli si lu à cui studis matematics avanzâts che Gerbert di Orlhac al à puartât indenant cul vescul Ató di Vic intant de sô permanence in Catalogne.
Par mieç dal Islam si cognosserin i lavôrs di Maslama sul astrolabi, il stabiliment des taulis astronomichis, l'ûs das cifris arabis e dal zero e si slrgjarin lis cognossincis su la algjebre intal mont cristian.
Lis cognossincis gnovis a judarin a miorâ il studi de gjeometrie, de aritmetiche e de astronomie tai diferents centris di insegnament.
Bibliografie[cambie | modifiche il codiç]
- (catalan) Sadurní i Puigbò, Núria: Diccionari de l'any 1000 a Catalunya. Edicions 62, Col·lecció El Cangur / Diccionaris, núm. 280. Barcelone, Otubar dal 1999. ISBN 84-297-4607-2, plana 106.


text:
6 di Zenâr
Il 6 di Zenâr e je la 6° zornade dal Calendari Gregorian. A mancjin 359 zornadis pe fin dal an (360° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Messe dal Spadon a Cividât. Rievocazion storiche de jentrade dal Patriarche Marquart Von Randek te citât in tal an 1366